钦定古今图书集成/明伦汇编/官常典/第788卷 > 李兑
## 钦定古今图书集成/明伦汇编/官常典/第788卷 > 李兑

按《宋史》本传：“兑字子西，许州临颖人。登进士第，由屯
田员外郎为殿中侍御史。按齐州叛卒，狱成，有欲夜
篡囚者，兑以便宜斩之，人服其略。张尧佐判河阳，兑
言尧佐素无行能，不宜以戚里，故用。改同知谏院。狄
青宣抚广西，入内都知任守忠为副，兑言‘以宦者观
军容，致主将掣腋，非计’。”仁宗为罢守忠太常，新乐成
王拱辰以为十二钟磬，一以黄锺为律，与古异。胡瑗
及阮逸亦言声不能谐，诏近臣集议，久而不决。兑言：
“乐之道，广大微妙，非知音入神，讵容轻议。愿参新旧，
但取谐和近雅者，合而用之。”进侍御史知杂事，擢天
章阁待制、知谏院。转运使制禄与郡守殊，时有用弹
劾夺节及老疾请郡者，一切得仍奉稍。兑言非所以
劝沮。乃诏悉依所居官格。兑在言职十年，凡所论谏，
不自表暴，故鲜传世。出知杭州，帝书“安民”二字以宠。
徙越州，加龙图阁直学士、知广州。南人谓自刘氏纳
土后，独兑著清节。还知河阳，帝又宠以诗。徙邓州。富
人榜仆死，系颈投井中，而以缢为解。兑曰：“既赴井，复
自缢，有是理乎？必吏受赇教之尔。”讯之果然。兑历守
名郡，为政简严，老益精明。自邓归，泊然无仕宦意。对
便殿，力丐退，英宗命无拜，以为集贤院学士、判西京
御史台。积官尚书右丞，转工部尚书，致仕，卒，年七十
六，谥曰庄。从弟先。